**Nas vodijo v jedrski spopad?**

V kakšnem svetu živimo, če premier Golob potvarja besede dveh prejšnjih predsednikov in drugih podpisnikov v pozivu za mir in ga spreminja v poziv za predajo žrtve? Janša pa v pamflet, podpisnike v rusofile in še toži kolegom iz Nata?

V kakšnem svetu živimo, da ne uvidijo, da je samo mir resnična pomoč žrtvam? Vsem, v Ukrajini, EU in Rusiji. In da je edini izhod, da se prepreči jedrska vojna, ki se že nakazuje?

Ukrajina se je po številu prebivalstva že prepolovila, ogromno območij je opustošenih, najbolj rodovitno zemljo so si prilastile ZDA. Primanjkuje ji vojakov - po ulicah že lovijo najstnike, da jih pošljejo v smrt – in orožja, ki bo prišlo prepozno in z njim ne bodo znali ravnati. Ameriški generali, nasprotno od njihovih politikov, svarijo, da zmaga nad Rusi ni možna, razen, če se v spopad neposredno ne vključi Nato. Kaj to pomeni, vemo, a raje navdušeno ploskamo Zelenskemu.

Če spremljamo zgodovino, lahko ugotovimo, čeprav je to v tem času že »bogokletno« izreči, da je tudi Rusija žrtev. 30 letnega izzivanja ZDA in Nata: zaradi njihovih dvojnih meril ter lažnih obljub, enostranskih odločitev, prekoračenja rdeče črte in ogrožanja varnosti. Njihov cilj je, da bi Rusija razpadla, Putina pa zamenjali. Kakšna hipokrizija je tudi, da so/smo se za Kosovo zavzemali, za ruske manjšine, ki jih zahodni ukrajinski nameščenci pobijajo, pa nam ni bilo mar. Se strinjam, da je imel Putin razen napada še druge izbire, čeprav je, resnici na ljubo, dolgo opozarjal in čakal. Ni pa v tej zbirki odločevalcev novejše zgodovine največji (in edini) zločinec, kot ga hočejo prikazati.

Prebivalci EU smo žrtve svojih politikov, vazalov ZDA in Nata. ZDA so dosegle svoje, spravile so nas na kolena, same pa pridobivajo: s sankcijami, ki veliko bolj škodijo nam kot Rusiji; ker so z norveško pomočjo in s privoljenjem nemškega kanclerja razstrelili plinovode Severni tok in s tem uničile nemško gospodarstvo, odvisno od poceni ruskega plina. Sprli so nas z našo sosedo, Rusijo, in da ne bi spregledali, pridigajo o tem, da se Putin ne bo ustavil pri Ukrajini, »ki se bori tudi za nas«. Zato je naša moralna obveza, da ji pomagamo »do zadnjega Ukrajinca«, beri: pomagamo ZDA pri njenih načrtih ostati edini hegemon. Mimogrede: pravijo, da Ursula von den Leyen ponižno sodeluje, ker jo zaradi nabav ogromnih količin cepiva preko mobilnika preiskuje tožilstvo; da ZDA svojemu prebivalstvu meče pesek v oči z baloni in NLP-ji nad njihovim nebom…

Najbolj strašljiva pa je Stoltenbergova izjava, da je tveganje za rusko zmagoveliko večje kot tveganje za **eskalacijo konflikta** v Ukrajini. Povedano drugače, da je veliko manjše tveganje, če pride do atomske vojne, kot če zmaga Rusija. (ZDA že nabavljajo velike količine joda in pripravljajo prebivalstvo.) Z grozo sprašujem: So ZDA za svojo svetovno prevlado res pripravljene uničiti svet?